IMISLab/GreekWikipedia huggingface dataset:
Ελένη της Σερβίας, βασίλισσα της Ουγγαρίας

Η Ελένη, σερβ. Јелена, ουγγρ. Ilona (μετά το 1109 - μετά το 1146) από τον Οίκο του Βουκάνοβιτς ήταν κόρη του μεγάλου πρίγκιπα της Σερβίας και με τον γάμο της έγινε βασίλισσα της Ουγγαρίας (1131-1141), έχοντας ενεργό συμμετοχή στη διοίκηση του Βασιλείου της Ουγγαρίας. Μετά τον θάνατο του συζύγου της Μπέλα, το 1141, βασιλιάς ανακηρύχθηκε ο ανήλικος γιος της Γκέζα και η Ελένη μαζί με τον αδελφό της Μπέλος έγιναν αντιβασιλείς, έως το 1146, όταν ενηλικιώθηκε ο Γκέζα.

 Η Ελένη γεννήθηκε περίπου το 1109 και ήταν κόρη του Ούρος Α΄, Μεγάλου Πρίγκιπα της Σερβίας και τη Άννας Διογένους, κόρης του Κωνσταντίνου Διογένη (γιου του Ρωμανού Δ΄). Ο Ούρος ήταν σύμμαχος του βασιλιά της Ουγγαρίας Στέφανου Β' στη διαμάχη του δεύτερου με τη Βυζαντινή αυτοκρατοτία. Σε αντάλλαγμα ο βασιλιάς της Ουγγαρίας μερίμνησε για τον γάμο της Ελένης με τον ξάδελφο του Μπέλα. Ο πατέρας του Στέφανου, βασιλιάς Κολομάν της Ουγγαρίας, είχε τυφλώσει τον Μπέλα και τον πατέρα του για να τους απομακρύνει από τη σειρά διαδοχής, όμως ο Στέφανος Β' ήταν άτεκνος και όρισε τον Μπέλα διάδοχο του στον θρόνο. Ο γάμος έγινε το 1129 και το 1131 με τον θάνατο του Στέφανου, ο Μπέλα έγινε Βασιλιάς της Ουγγαρίας. Η Ελένη είχε μεγάλη επιρροή τόσο στον σύζυγο της, όσο και στις κρατικές υποθέσεις γενικότερα. Τόσο ιδιωτικά, όσο και κρατικά έγγραφα τονίζουν τον ρόλο της Ελένης στη λήψη αποφάσεων και δείχνουν ότι ο Μπέλα θεωρούσε τη σύζυγο του, συγκυβερνήτη του βασιλείου τους. Μία από τις πρώτες της ενέργειες, ως βασίλισσα, ήταν να εκδικηθεί όσους είχαν συμμαχήσει με τον βασιλιά Κολομάν και ήταν υπεύθυνοι για την τύφλωση του Μπέλα και οι οποίοι ήταν αντίθετοι με τη βασιλεία του Μπέλα. Η Ελένη αφού συγκάλεσε συμβούλιο στην πόλη Αράντ, καταδίκασε 68 Ούγγρους αριστοκράτες σε θάνατο και πήρε έτσι το προσωνύμιο, η Εκτελεστής. Η χρονολογία θανάτου της δεν είναι γνωστή. Σύμφωνα με έγγραφα του γιού της Γκέζα, η Ελένη είχε πεθάνει πριν το 1157, ενώ άλλες πηγές αναφέρουν ότι πέθανε το 1161. Παντρεύτηκε περί το 1129 τον Μπέλα Β΄ της Ουγγαρίας και είχε έξι τέκνα: Ελισάβετ π.1128-1154, παντρεύτηκε τον Μιέσκο Γ΄ των Πιαστ, υψηλό δούκα της Πολωνίας και δούκα της Μεγαλύτερης Πολωνίας. Γκέζα Β΄ 1130-1162, βασιλιάς της Ουγγαρίας (β. 1146-62). Λαδίσλαος Β΄ 1131-1163, βασιλιάς της Ουγγαρίας (β. 1162-63). Στέφανος Δ΄ π.1133-1165, βασιλιάς της Ουγγαρίας (β.1163-65). Άλμος. Σοφία, μοναχή του αββαείου του Άντμοντ. Ήταν αρραβωνιασμένη με τον Ερρίκο-Βερεγγάριο, γιο του Κορράδου Γ' της Γερμανίας. Μετά το τέλος του πατέρα της, οι σχέσεις Ουγγαρίας και Γερμανίας επιδεινωθήκαν, έτσι ο αρραβώνας διαλύθηκε· αποφάσισε να γίνει μοναχή. István Soltész (1999). Árpád-házi királynék: szentek és szeretők (in Hungarian). Gabo. ISBN 978-963-9237-40-7. Gyula Kristó; Ferenc Makk (1996). Az Árpád-ház uralkodói (in Hungarian). I.P.C. Könyvek. ISBN 978-963-7930-97-3. Magyar Tudományos Akadémia (1987). Magyarország története: Elozmenyek es Magyar tortenet 1242-IG (in Hungarian). Akadémiai Kiadó.
Τζίμι ΝτεΓκράσο

Ο Τζίμι ΝτεΓκράσο (αγγλ. Jimmy DeGrasso, 16 Μαρτίου 1963) είναι αμερικανός μουσικός, γνωστός ως ντράμερ των χέβι μέταλ συγκροτημάτων Dokken και Black Star Riders, ενώ έχει συνεργαστεί με τους Megadeth, τον Alice Cooper και τους Y&T.

 Ο ΝτεΓκράσο γεννήθηκε στη Βηθλεέμ της Πενσυλβανίας των Ηνωμένων Πολιτειών τον Μάρτιο του 1963 και αποφοίτησε από το λύκειο της περιοχής του το 1981. Το 1986 μετακόμισε στο Λος Άντζελες και μετά από μία συνεργασία με τους Mama's Boys, έγινε μέλος του χαρντ ροκ συγκροτήματος Y&T παίζοντας στα άλμπουμ "Contagious" του 1987 και "Ten" του 1990, όπως και στο ζωντανά ηχογραφημένο "Yesterday & Today Live". Το 1991 εντάχθηκε στους White Lion και την επόμενη χρονιά έπαιξε με την τραγουδίστρια Fiona (πλήρες όνομα Fiona Eileen Flanagan), ηχογραφώντας μαζί της το δίσκο "Squeeze". Την ίδια χρονιά έγινε μέλος του crossover thrash συγκροτήματος Suicidal Tendencies, στους οποίους παρέμεινε για τρία χρόνια ηχογραφώντας το άλμπουμ "Suicidal for Life". Το 1995 ξεκίνησε να συνεργάζεται κατά καιρούς με τον Alice Cooper και επέστρεψε στους Y&T για το άλμπουμ "Musically Incorrect". Την ίδια χρονιά έπαιξε τύμπανα στο πρότζεκτ MD.45 του τραγουδιστή και κιθαρίστα των Megadeth, Ντέιβ Μαστέιν. Ο τελευταίος του ζήτησε να γίνει μέλος των Megadeth το 1998, αντικαθιστώντας τον Νικ Μένζα στην περιοδεία για την προώθηση του άλμπουμ "Cryptic Writings". Από το 1999 μέχρι το 2002 ηχογράφησε με το συγκρότημα τα Risk (1999) και The World Needs a Hero (2001), όπως και το ζωντανό Rude Awakening (2002). Μετά την προσωρινή διάλυση των Megadeth που τον οδήγησε μακριά από το συγκρότημα, ο ΝτεΓκράσο συνεργάστηκε το 2006 με τους O'2L και τον Ντέιβιντ Λι Ροθ, πρώην τραγουδιστή των Van Halen. Δύο χρόνια αργότερα, εντάχθηκε στους F5 του Ντέιβ Έλεφσον παίζοντας στο δεύτερο άλμπουμ τους με τίτλο "The Reckoning", ενώ συνεργάστηκε και με τους Mnistry.Το 2011, συμμετείχε στο άλμπουμ "Welcome 2 My Nightmare" του Alice Cooper και πιο συγκεκριμένα στα τραγούδια "We Gotta Get Out of This Place" και "I Gotta Get Outta Here".Τον Δεκέμβριο του 2012 συμμετείχε στη δημιουργία των Black Star Riders, συγκρότημα το οποίο αποτελείται από πρώην μέλη των Thin Lizzy. Η πρώτη τους κυκλοφορία πραγματοποιήθηκε τον Μάιο του 2013 και είχε τίτλο "All Hell Breaks Loose", ανεβαίνοντας στο #25 των βρετανικών τσαρτ και το # 29 των αντίστοιχων γερμανικών. Βιογραφικό στην επίσημη ιστοσελίδα Αρχειοθετήθηκε 2013-10-01 στο Wayback Machine. Jimmy Degrasso - DRUM! Magazine Αρχειοθετήθηκε 2013-10-30 στο Wayback Machine. Jimmy DeGrasso - Encyclopaedia Metallum: The Metal Archives Jimmy DeGrasso | Credits | AllMusic Επίσημη ιστοσελίδα του Τζίμι ΝτεΓκράσο
Λεπιδίνη

Η λεπιδίνη (αγγλικά Lepidine) είναι ετεροαρωματική οργανική ένωση, που περιέχει άνθρακα, υδρογόνο και άζωτο, με μοριακό τύπο C10H9N. Ανήκει στις «θυγατρικές» κινολίνες, και πιο συγκεκριμένα στις μεθυλοκινολίνες. Περιέχεται στη λιθανθρακόπισσα, ενώ είναι δυνατή η παραγωγή της και από την κιγχανίνη, μετά από συναπόσταξη της τελευταίας με υδροξείδιο του καλίου (KOH). Η μεθυλική ομάδα είναι αρκετά όξινη, επιτρέποντας αντιδράσεις συμπύκνωσης να συμβούν σε αυτή τη θέση, ειδικά όταν το άζωτο είναι τεταρτοταγές. Χρησιμοποιείται για την παραγωγή ορισμένων χρωστικών και φαρμάκων.

 Η πρώτη σύνθεση λεπιδίνης πιστώθηκε στο Μπίβανκ (G. Bivank), το 1898, με αναγωγή ιωδολεπιδίνης, που με τη σειρά της προήλθε από χλωρολεπιδίνη, η οποία με τη δική της σειρά λήφθηκε με σύνθεση Κνορ (Knorr synthesis) από γ-μεθυλοκαρβοστυρίλιο, με πενταχλωριούχο φωσφόρο (PCl5) ή και με τριχλωριούχο φωσφόρο (PCl3). Απομονώνεται από τη λιθανθρακόπισσα. Με (ενδομοριακή) κυκλοποίηση του ανιλιδίου (PhNH2) του ακετοξικού οξέος (CH3COCH2COOH), δηλαδή του ακετακετανιλιλιδίου (CH3COCH2CONHPh), παράγεται ενδιάμεσα 4-μεθυλο-2-κινολινόλη. Μετά, το υδροξύλιο της 4-μεθυλο-2-κινολινόλης υποκαθίσταται με χλώριο, μετά από επίδραση με οξυτριχλωριούχο φωσφόρο (POCl3). Αυτή η υποκατάσταση δίνει 4-μεθυλο-2-χλωροκινολίνη. Τέλος, η 4-μεθυλο-2-χλωροκινολίνη αποχλωριώνεται με αναγωγική αποχλωρίωση, με χρήση κασσιτέρου και υδροχλωρικού οξέος (HCl), οπότε παράγεται λεπιδίνη. Η χημικά καθαρή λεπιδίνη, στις κανονικές συνθήκες περιβάλλοντος, δηλαδή σε θερμοκρασία 25°C και υπό πίεση 1 atm, είναι άχρωμο προς το κιτρινωπό υγρό, με θερμοκρασία τήξης 9-10°C και θερμοκρασία βρασμού 261-263° C. Είναι (πρακτικά) αδιάλυτη στο νερό, αλλά ευδιάλυτη στην αιθανόλη (EtOH) και στο διαιθυλαιθέρα (Et2O). H μεθυλομάδα της είναι αρκετά όξινη, επιτρέποντας αντιδράσεις συμπύκνωσης, ιδιαίτερα όταν το άτομο του αζώτου είναι τετατροταγές. Η νίτρωση λεπιδίνης παράγει 4-μεθυλο-8-νιτροκινολίνη, ενώ η σουλφούρωση λεπιδίνης παράγει 4-μεθυλο-6-κινολινοσουλφονικό οξύ, το οποίο, με τη σειρά του, μετά από επίδραση βάσης παράγει 4-μεθυλο-2-κινολινόλη.Η λεπιδίνη συμπυκνώνεται με τη μεθανάλη (HCHO), δίνοντας αρχικά 2-(3-κινολιν)αιθανόλη [3-(C6H4)(C3H2N)CH2CH2OH], που είναι ένα ελαιώδες υγρό, ενώ στη συνέχεια παράγει 2-(3-κινολινο)-1,3-προπανοδιόλη [3-[(C6H4)(C3H2N)CH(CH2OH)2]. Η λεπιδίνη χρησιμοποιήθηκε ως πρόδρομη ένωση για τη σύνθεση κυανινοχρωστικών και φαρμάκων. Κιναλδίνη Κινολίνη
Λύκειο Γαλατασαράι

Το Λύκειο Γαλατασαράι (τουρκικά: Galatasaray Lisesi, γαλλικά: Lycée de Galatasaray) είναι ένα από τα πιο επιφανή και σημαίνοντα κέντρα μέσης εκπαίδευσης στη σύγχρονη Τουρκία. Ιδρύθηκε το 1481 και είναι το παλαιότερο κέντρο μέσης εκπαίδευσης στην Κωνσταντινούπολη και ο δεύτερος αρχαιότερος Τουρκικός εκπαιδευτικός θεσμός στην πόλη μετά το Πανεπιστήμιο της Κωνσταντινούπολης το οποίο ιδρύθηκε το 1453. Η ονομασία Γαλατασαράι σημαίνει Παλάτι Γαλατά, καθώς το σχολείο βρίσκεται κοντά στον Γαλατά, το γενοβέζικο φρούριο στα βόρεια του Χρυσούν Κέρατος, το οποίο ήταν επίσης γνωστό με το εναλλακτικό όνομα Πέρα (Πέρα εν Συκαίς). Από τον 19ο αιώνα, το όνομα "Πέρα" αποδίδεται κυρίως στο μεγαλύτερο προάστιο Μπεγιόγλου που επίσης περικλείει τη συνοικία του Γαλατά. Η ομώνυμη ποδοσφαιρική ομάδα ιδρύθηκε από μαθητές του σχολείου και τον προπονητή τους, Αλί Σαμί Γιεν.

 Η εκπαίδευση είναι κυρίως στα Γαλλικά και τα Τουρκικά. Επίσης διδάσκονται ως δεύτερες γλώσσες τα Αγγλικά και τα Ιταλικά. Μέσα από τις τάξεις της Λογοτεχνίας και των Θρησκευτικών γίνεται μικρή διδασκαλία και των Οθωμανικών Τουρκικών, των Περσικών και των Αραβικών, ενώ μέσα από τις τάξεις των Γαλλικών διδάσκονται λίγο Λατινικά και Ελληνικά. "J'aime la qualité, j'aime la superiorité, alors j'aime mon Lycée." Γαλλικά για: "Αγαπώ την ποιότητα, αγαπώ την ανωτερότητα, επομένως αγαπώ το Λύκειό μου". Μεταξύ των πολλών διασήμων αποφοιτησάντων από το Λύκειο Γαλατασαράι συγκαταλέγονται οι: Τεβφίκ Φικρέτ, ποιητής Αχμέτ Χασίμ, ποιητής Ναζίμ Χικμέτ, ποιητής Αμπντί Ιπεκτσί, δημοσιογράφος Αχμέτ Ζόγου, βασιλιάς της Αλβανίας Γιτζάκ Μπεν-Ζβι, 2ος Πρόεδρος του Ισραήλ Σουάτ Χαϋρί Ουργουπλού, Πρωθυπουργός της Τουρκίας Νιχάτ Ερίμ, Πρωθυπουργός της Τουρκίας Λύκειο Γαλατασαράι Πανεπιστήμιο Γαλατασαράι Δημοτικό Γαλατασαράι
Τρόιντεν Α΄ της Μαζοβίας

Ο Τρόιντεν Α΄, πολων. Trojden I (1284/6 - 13 Μαρτίου 1341) από τον Οίκο των Πιαστ ήταν δούκας τού Τσερσκ (1310-), κυβερνήτης της Βαρσοβίας & τού Λιφ (1313-) και επίτροπος της αρχής στο Πουότσκ (1336-40).

 Ήταν ο δευτερότοκος γιος τού Μπολέσλαφ Β΄ δούκα της Μαζοβίας και της (πρώτης συζύγου του) Γκαουντεμούντα (Σοφία), κόρης τού Τραϊντένις μεγάλου δούκα της Λιθουανίας. Ο ίδιος έλαβε το όνομα τού πάππου του Τραϊντένις (πολων.: Τρόιντεν). Το 1310, ζώντας ακόμη ο πατέρας του, έλαβε το Τσερσκ. Ο Μπολέσλαφ Β΄ απεβίωσε το 1313 και τότε έλαβε επιπλέον τη Βαρσοβία & το Λιφ, πράγμα που μαζί με το δουκάτο που κατείχε, τον έκανε κυβερνήτη της ανατολικής Μαζοβίας. Όμως αυτή η διαίρεση μεταξύ των αδελφών δεν ικανοποίησε και το 1316 κατέληξαν σε σύντομη διαμάχη. Στην αρχή ο Τρόιντεν Α΄ διατήρησε εξαίρετες σχέσεις με τον Βλάντισλαφ Α΄ τον βραχύ. Χάρη στην παρέμβασή του π. το 1309/10 ο Τρόιντεν μπόρεσε να νυμφευτεί την κόρη τού Γιούρι Α΄ βασιλιά της Γαλικίας-Βολινίας. Έτσι, όταν το 1323 ο κλάδος των Ρουρικιδών στη Γαλικία-Βολινία εξέλιπε, μπόρεσε -με τη βοήθεια τού Βλάντισλαφ Β΄- να θέσει στον θρόνο της τον γιο του Μπολέσλαφ Β΄ με το όνομα Γιούρι Β΄· αυτό έγινε προς τιμή τού Γιούρι Α΄. Νυμφεύτηκε π. το 1309/10 τη Μαρία των Ρουρικιδών, κόρη τού Γιούρι Α΄ της Γαλικίας-Βολινίας και είχε τέκνα: Μπολέσλαφ Β΄ 1305/10-1340, βασιλιάς της Γαλικίας-Βολινίας με το όνομα Γιούρι Β΄. Ευφημία 1312-1374, παντρεύτηκε τον Καζιμίρ Α΄ των Πιαστ-Σιλεσίας-Οπόλε δούκα τού Τσέσυν, Μπύτομ, Σέβιες. Σιεμόβιτ Γ΄ π. 1320-1381, δούκας της Μαζοβίας. Καζιμίρ Α΄ 1329/31-1355, δούκας τού Τσερσκ. Jasiński, Kazimierz (1998). Rodowód Piastów mazowieckich. Poznań - Wrocław: Wydawnictwo Historyczne. p. 32. ISBN 83-913563-0-2.
Ραδιοφωνικός Σταθμός Αθηνών

Ο Ραδιοφωνικός Σταθμός Αθηνών ήταν ο πρώτος δημόσιος ραδιοφωνικός σταθμός στην Ελλάδα, ο πρώτος στην περιοχή της Αττικής και ο δεύτερος σε ολόκληρη την ελληνική επικράτεια. Ιδρύθηκε το 1938 από την κυβέρνηση Μεταξά και ξεκίνησε να εκπέμπει την ίδια χρονιά στην Αθήνα. Ουσιαστικά ήταν ο προπομπός του ΕΙΡ. Το 1952 μετεξελίχθηκε στο Πρώτο Πρόγραμμα.

 Δείτε επίσης: Ραδιόφωνο στην Ελλάδα Το 1920 είχαν αρχίσει ήδη οι προσπάθειες αναπτύξης ραδιοφωνικού σταθμού στην Ελλάδα, όμως δεν είχαν συνέχεια. Το φθινόπωρο του 1928 ο Χρίστος Τσιγγιρίδης, πωλητής ραδιοφώνων, ξεκινάει τον πρώτο ραδιοφωνικό σταθμό στην Ελλάδα και στα Βαλκάνια, με έδρα την Θεσσαλονίκη και εξέπεμπε στη Βόρεια Ελλάδα. Το 1929 ξεκίνησαν και οι προσπάθειες δημιουργίας δημόσιου ραδιοφωνικού σταθμού, που όμως δεν καρποφόρησαν. Με την έλευση της Αυγουστινιανής δικτατορίας κατά το 1936, εντείνονται οι προσπάθειες δημιουργίας ραδιοφωνικού σταθμού. Τον Σεπτέμβριο της χρονιάς εκείνης, ιδρύθηκε η Υπηρεσία Ραδιοφωνικών Εκπομπών. Η προσπάθεια της 4ης Αυγούστου είχε ως πρότυπο την Ναζιστική Γερμανία, η οποία είχε επενδύσει στο ραδιόφωνο σαν μέσο προπαγάνδας, αλλά και την Φασιστική Ιταλία, η οποία είχε ιδρύσει το 1924, την Ιταλική Ραδιοφωνία (σημερινή RAI). Στις 25 Μαρτίου 1938 ο Βασιλεύς των Ελλήνων Γεώργιος Β΄ εγκαινιάζει τον πομπό των 14KW στο κέντρο εκπομπής στα Νέα Λιόσια ο οποίος στήθηκε με την συνεργασία Ελλήνων τεχνικών και Γερμανών απεσταλμένων της Telefunken. Την ίδια ημέρα ξεκινάει τις πρώτες του εκπομπές, ο Ραδιοφωνικός Σταθμός Αθηνών, ενώ έβγαλε πλήρες πρόγραμμα μετά από περίπου δύο μήνες (21 Μαΐου). Πρώτη εκφωνήτρια ήταν η Αφροδίτη Λαουτάρη ενώ θρυλικό έγινε το σήμα του σταθμού, η βουκολική μελωδία, ο Τσοπανάκος, που έμεινε γνωστό ως τις ημέρες μας. Κατά τη διάρκεια του ελληνοϊταλικού πόλεμου το ραδιόφωνο μετέδιδε πληροφορίες για τις συγκρούσεις και χρησιμοποιήθηκε για την κινητοποίηση της ελληνικής πλευράς. Λίγο πριν από την είσοδο των ναζιστικών στρατευμάτων στην Αθήνα, σε μια δραματική έκκληση ο εκφωνητής κάλεσε τους ακροατές να μην πιστεύουν το σταθμό που σε λίγο θα μετέδιδε ψέματα. Μετά την γερμανική εισβολή στην Ελλάδα, ο ΡΣΑ μετέδιδε τη γερμανική προπαγάνδα, αν και το προσωπικό προσπαθούσε με κάθε τρόπο να το διακόπτει, προσποιούμενο τεχνικές δυσκολίες. Οι Γερμανοί, λίγο πριν αποχωρήσουν από την Αθήνα τον Οκτώβριο του 1944, προσπάθησαν να ανατινάξουν τους πομπούς του σταθμού στα Νέα Λιόσια, ωστόσο κατέστρεψαν μόνο έναν στους τρεις. Αυτό δεν εμπόδισε τον σταθμό να εκπέμψει πρόγραμμα την ημέρα της απελευθέρωσης, που ξεκίνησε με τον Εθνικό ύμνο. Το Εθνικό Ίδρυμα Ραδιοφωνίας (ΕΙΡ) που ιδρύθηκε στις 16 Ιουλίου 1945 και αντικατέστησε την κατοχική ΑΕΡΕ (Ανώνυμη Εταιρεία Ραδιοφωνικών Εκπομπών), λειτουργούσε πλέον τον σταθμό. Το 1952, στο πλαίσιο αναδιοργάνωσης του ραδιοφώνου, μετονομάστηκε σε Πρώτο Πρόγραμμα.
Different World (άλμπουμ, Uriah Heep)

Different World είναι ο τίτλος του 18ου στούντιο δίσκου του βρετανικού χαρντ ροκ συγκροτήματος Uriah Heep, ο οποίος κυκλοφόρησε τον Φεβρουάριο του 1991 μέσω της δισκογραφικής εταιρείας "Legacy Records". Την παραγωγή του δίσκου ανέλαβε ο μπασίστας των Uriah Heep, Τρέβορ Μπόλντερ, ενώ αυτός ήταν ο πρώτος δίσκος του συγκροτήματος ο οποίος δε συνοδευόταν από κάποιο σινγκλ. Οι κριτικές του δίσκου ήταν πολύ μέτριες, παρ' όλα αυτά επανεκδόθηκε στις 25 Μαρτίου 1998 από την "Essential Records", με τέσσερα επιπλέον τραγούδια. Το "Different World" γνώρισε μηδαμινή εμπορική επιτυχία αφού δεν κατάφερε να μπει στα τσαρτ καμίας χώρας, παγκοσμίως.

 1. Blood on Stone (Bolder) - 4:38 2. Which Way Will the Wind Blow (Bolder) - 4:52 3. All God's Children (Box, Lanzon) - 4:20 4. All for One (Bolder) - 4:27 5. Different World (Box, Lanzon) - 4:15 6. Step by Step (Bolder) - 4:07 7. Seven Days (Box, Lanzon) - 3:35 8. First Touch (Lanzon) - 3:54 9. One on One (Box, Lanzon) - 4:05 10. Cross That Line (Box, Lanzon) - 5:35 Το "Different World" ηχογραφήθηκε από τους εξής μουσικούς:Μπέρνι Σο - φωνητικάΜικ Μποξ - κιθάραΦιλ Λανζόν - πλήκτραΤρέβορ Μπόλντερ - μπάσοΛι Κέρσλεηκ - τύμπανα Uriah Heep 1970-2012, Tapio Minkkinen, [1] Allmusic [2]
Ρύζι

Το ρύζι είναι μονοκοτυλήδονο φυτό της οικογένειας των Ποοειδών (Poaceae) ή Αγρωστωδών (Gramineae), που απαντάται σε δύο είδη (Oryza sativa, Όρυζα η ήμερη και Oryza glaberrima, Όρυζα η λειοτάτη) με καταγωγή από την τροπική και υποτροπική Νότια Ασία και την Αφρική. Το ρύζι είναι ένα από τα βασικά διατροφικά είδη της ανθρωπότητας: τα δυο είδη του αποτελούν το ένα πέμπτο των συνολικά καταναλισκόμενων θερμίδων παγκοσμίως. (Ο όρος "άγριο ρύζι" μπορεί να αναφέρεται σε άγρια είδη Όρυζας (Oryza), αλλά κατά σύμβαση αναφέρεται σε είδη του συγγενούς είδους Zizania, τόσο άγρια όσο και καλλιεργούμενα). Το ρύζι συνήθως αναπτύσσεται σε ύψος 1-1,8 μέτρα, με μακριά λεία φύλλα 50-100 εκατοστά σε μήκος και 2-2,5 εκατοστά πλάτος. Τα μικρά του άνθη βγαίνουν σε κλαδιά 30-50 εκατοστών. Ο σπόρος είναι κοκκώδης (caryopsis) με μήκος 5-12 χιλιοστά και 2-3 χιλιοστά διατομή.

 Το ρύζι ως προϊόν κυκλοφορεί σε πολλές μορφές ανάλογα με τον τόπο και τον τρόπο παραγωγής του. Ορισμένα είδη που τα συναντούμε κατά κόρον στην ελληνική αγορά είναι: Ρύζι Γλασέ. Το χρώμα του είναι λευκό και το σχήμα του μεσόσπερμο, από τα παλαιότερα είδη, με ισχυρή παρουσία στην ελληνική αγορά ενδείκνυται για σούπες και γλυκά όπως το ρυζόγαλο. Ρύζι Καρολίνα. Το χρώμα του είναι λευκό και το σχήμα του μεσόσπερμο. Είναι προτιμητέο για φαγητά φούρνου. Ρύζι Νυχάκι. Το χρώμα του είναι λευκό και το σχήμα του μακρύσπερμο, κυρίως για πιλάφι. Ρύζι προβρασμένο. Είναι προβρασμένο με υποκίτρινο χρώμα και το σχήμα του είναι μακρύσπερμο. Το χρώμα του οφείλεται στον εξωτερικό φλοιό του ρυζιού ο οποίος απομακρύνεται σε στάδιο της επεξεργασίας του. Ρύζι με ανοδική εμπορική πορεία, θεωρείται ιδανικό για πιλάφι και για κάθε συνταγή, λόγω του ότι παραμένει σπυρωτό. Ρύζι καστανό μερικώς αναποφλοίωτο. Στο ρύζι αυτό κατά την επεξεργασία δεν αφαιρείται ο φλοιός του με αποτέλεσμα το τελικό προϊόν να είναι πλούσιο σε φυτικές ίνες και με μικρότερο γλυκαιμικό δείκτη σε σχέση με τα παραδοσιακά ρύζια. Συστήνεται σε δίαιτες υγιεινής διατροφής και απώλειας βάρους. Ρύζι Μπασμάτι. Το χρώμα του είναι λευκό και το σχήμα του μακρύσπερμο: Αρωματικό ρύζι που καλλιεργείται στις περιοχές των ποταμών που πηγάζουν από τα Ιμαλάια και βρίσκονται μεταξύ Ινδίας και Πακιστάν. Το άρωμα του έχει σχέση με τα ιδιαίτερα συστατικά του υπεδάφους των περιοχών που καλλιεργείται. Ρύζι για κάθε χρήση, με ιδιαίτερη γεύση. Ρύζι ζασμίν. Το χρώμα του είναι λευκό και το σχήμα του μακρύσπερμο: Αρωματικό ρύζι που καλλιεργείται στα υψίπεδα της Ταϊλάνδης. Το άρωμα του οφείλεται στα ιδιαίτερα συστατικά του υπεδάφους της περιοχής που καλλιεργείται. Ρύζι για κάθε χρήση με ιδιαίτερη γεύση. Ρύζια Αρμπόριο και καρναρόλι με σχήμα μεσόσπερμο αλλά μεγάλο και πλατύ κόκκο. Συνήθως ιταλικής προέλευσης, καλλιεργούνται στις παραποτάμιες περιοχές του ποταμού Πάδου της Βορείου Ιταλίας. Χρησιμοποιούνται για την παρασκευή ριζότου. Ρύζι Άγριο: Είναι ένα υδρόφιλο φυτό που καλλιεργείται στη Βόρειο Αμερική (Zizania palustis L.), συγγενές με το ασιατικό ρύζι. Πλούσιο σε φυτικές ίνες με χαμηλό γλυκαιμικό δείκτη. Το λευκό μακρύκοκκο ρύζι περιέχει ανά 100 γραμμάρια τα κάτωθι συστατικά: |** Τα ποσοστά εντός παρενθέσεως είναι η συνιστώμενη ημερήσια δόση. Πηγή USDA|}
1275 Κιμβρία

Η Κιμβρία (Cimbria) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,644. Ανακαλύφθηκε το 1932 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από τον αρχαίο λαό των Κίμβρων.

 Η μέση διάμετρος της Κιμβρίας εκτιμάται σε 28,65 χιλιόμετρα. Ο φασματικός τύπος της είναι X (κατά Tholen), ενώ το γεωμετρικό άλβεδό της είναι 0,1109. Η Κιμβρία περιστρέφεται γύρω από τον εαυτό της μία φορά κάθε 5 ώρες και 39 λεπτά. Τροχιά από το JPL (Java) / Εφημερίδα
Αγία Σοφία Μεσσηνίας

Η Αγία Σοφία είναι οικισμός της τοπικής κοινότητας Καρδαμύλης, της δημοτικής ενότητας Λεύκτρου, του δήμου Δυτικής Μάνης, της περιφερειακής ενότητας (τέως νομού) Μεσσηνίας, στην περιφέρεια Πελοποννήσου, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Καλαμών του νομού Μεσσηνίας, στο γεωγραφικό διαμέρισμα Πελοποννήσου.Η παλαιότερη ονομασία του οικισμού ήταν Γούρνιτσα.

 Η Αγία Σοφία είναι πεδινός οικισμός στο νοτιοανατολικό τμήμα του νομού Μεσσηνίας. Βρίσκεται στην ανατολική όχθη του χειμάρρου Βυρού, πολύ κοντά στην Καρδαμύλη και σε μέσο σταθμικό υψόμετρο 210. Απέχει περίπου 41 χλμ. ΝΑ της Καλαμάτας. Ο οικισμός αναγνωρίστηκε το 1835 ως Γούρνιτσα και προσαρτήθηκε στον δήμο Καρδαμύλης του, τέως, νομού Λακωνίας. Το 1912 προσαρτήθηκε στην κοινότητα Καρδαμύλης και το 1938 υπήχθη στον νομό Μεσσηνίας. Το 1956 μετονομάστηκε σε Αγία Σοφία. Με το ΦΕΚ 244Α - 04/12/1997 αποσπάστηκε από την κοινότητα Καρδαμύλης και προσαρτήθηκε στον δήμο Λεύκτρου. Με το ΦΕΚ 87Α - 07/06/2010 αποσπάστηκε από τον δήμο Λεύκτρου και προσαρτήθηκε στον δήμο Δυτικής Μάνης. Η πετρόκτιστη εκκλησία της Αγίας Σοφίας, στη νοτιοδυτική έξοδο του οικισμού, με θέα προς την Καρδαμύλη. Μοναστήρι παλαιότερα, έχει χαρακτηριστικό τρούλο που φέρει ψηλό δωδεκάπλευρο τύμπανο. Είναι σταυροειδής, δικιόνιος ναός κατασκευασμένος από πωρόλιθο το 1604 (ή 1630) και αγιογραφημένος από τον Γεώργιο Μακρυμάλλη, το 1700. Το εκκλησάκι της Παναγίτσας, κτίσμα του 1768. Εγκυκλοπαίδεια Πάπυρος Λαρούς Μπριτάννικα, εκδ. 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Εγκυκλοπαίδεια Δομή, εκδ. 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 https://naoistimani.blogspot.com/p/blog-page_55.html
Άννα της Έσσης και του Ρήνου

Η Άννα της Έσσης και του Ρήνου (Anna von Hessen und bei Rhein, 25 Μαΐου 1843 - 16 Απριλίου 1865) από τον Οίκο της Έσσης-Ντάρμστατ ήταν κόρη του Κάρολου της Έσσης και παρά τω Ρήνω.

 Η Μαρία Άννα Βιλελμίνη Ελισάβετ Ματθίλδη γεννήθηκε στις 25 Μαΐου 1843 στο Μπέσσουνγκεν, και ήταν το τρίτο παιδί και η μοναχοκόρη του Κάρολου της Έσσης και της πρώτης συζύγου του Ελισάβετ των Χοεντσόλλερν, κόρης του Γουλιέλμου της Πρωσίας. Στις 4 Ιουλίου 1864 παντρεύτηκε τον Φρειδερίκο Φραγκίσκο Β΄ του Μεκλεμβούργου-Σβερίν στο Ντάρμστατ. Μαζί απέκτησαν ένα παιδί: Άννα Ελισάβετ Αυγούστα Αλεξανδρινή (1865 - 1882).Απεβίωσε από επιλόχειο πυρετό μία εβδομάδα μετά τον τοκετό στις 16 Απριλίου 1865 στο Σβερίν σε ηλικία 21 ετών. Τάφηκε στον Καθεδρικό Ναό του Σβερίν. 25 Μαΐου 1843 – 4 Ιουλίου 1864: Η Μεγάλη Δουκική Υψηλότητα Πριγκίπισσα Άννα της Έσσης και του Ρήνου 4 Ιουλίου 1864 – 16 Απριλίου 1865: Η Βασιλική Υψηλότητα Η Μεγάλη Δούκισσα του Μεκλεμβούργου-Σβερίν Pakula, Hannah (1995). An Uncommon Woman: The Empress Frederick, Daughter of Queen Victoria, Wife of the Crown Prince of Prussia, Mother of Kaiser Wilhelm. New York: Simon and Schuster. ISBN 0-684-84216-5. thePeerage.com Anne Prinzessin von Hessen und bei Rhein Πολυμέσα σχετικά με το θέμα Princess Anna of Hesse and by Rhine στο Wikimedia Commons
Αλβέρτος του Βρανδεμβούργου

Ο Αλβέρτος, γερμ. Albrecht (28 Ιουνίου 1490 - 24 Σεπτεμβρίου 1545) από τον Οίκο των Χοεντσόλερν ήταν επίσκοπος του Χάλμπερστατ (1513-45), αρχιεπίσκοπος του Μαγδεβούργου (1513-45) και αρχιεπίσκοπος-εκλέκτορας του Μάιντς (1514-45).

 Ήταν ο δευτερότοκος γιος του Ιωάννη Κικέρωνος εκλέκτορα του Βρανδεμβούργου και της Μαργαρίτας των Βέττιν, κόρης του Γουλιέλμου Γ΄ λαντγκράβου της Θουριγγίας. Γεννήθηκε στο Κελλν επί του Σπρέε και το 1499 διαδέχθηκε τον πατέρα του, μαζί με τον μεγαλύτερο αδελφό του Ιωακείμ Α΄. Ο μεγαλύτερος αδελφός του κράτησε τον αξίωμα του εκλέκτορα του Βρανδεμβούργου, ενώ ο Αλβέρτος σπούδασε στο Πανεπιστήμιο της Φρανκφούρτης επί του Όντερ. Εισήλθε στην εκκλησιαστική σταδιοδρομία και το 1513, στα 23 του έτη, έγινε αρχιεπίσκοπος του Μαγδεβούργου και διοικητής της επισκοπής του Χάλμπερστατ. Το 1545 απεβίωσε σε ηλικία 55 ετών. Helmut Börsch-Supan, et al. "Hohenzollern, House of." Grove Art Online. Oxford Art Online. Oxford University Press. Web. 24 Jul. 2016. Roesgen, Manfred von. Kardinal Albrecht von Brandenburg : ein Renaissancefürst auf dem Mainzer Bischofsthron. Moers : Steiger, 1980. Schauerte, Thomas and Andreas Tacke. Der Kardinal Albrecht von Brandenburg : Renaissancefürst und Mäzen. 2 v. Regensburg : Schnell + Steiner, 2006. Contents: Bd. 1. Katalog / herausgegeben von Thomas Schauerte—Bd. 2. Essays / herausgegeben von Andreas Tacke ; mit Beiträgen von Bodo Brinkmann ... [et al.]. Note: Exhibition held September 9 – November 26, 2006, Halle an der Saale. "Prayer Book of Cardinal Albrecht of Brandenburg." The J. Paul Getty Museum, viewed 24 July 2016.
Ιγνάσιο Μιλάμ Τανγκ

Ο Ιγνάσιο Μιλάμ Τανγκ (Ignacio Milam Tang, 1940-) είναι πολιτικός από την Ισημερινή Γουινέα, πρωθυπουργός του αφρικανικού κράτους από το 2008 ως το 2012 και Πρώτος Αντιπρόεδρος της χώρας από το Μάιο του 2012. Ανήκει στο κυβερνών Δημοκρατικό Κόμμα Ισημερινής Γουινέας (PDGE). Προέρχεται από την εθνοτική ομάδα των Φανγκ.

 Γεννήθηκε στις 20 Ιουνίου του 1940. Υπηρέτησε ως Υπουργός Νέας Γενιάς και Αθλητισμού και ως δεύτερος αντιπρόεδρος στη Βουλή των Αντιπροσώπων. Στις 26 Φεβρουαρίου του 2001 διορίστηκε αντιπρόεδρος της κυβέρνησης στο υπουργικό συμβούλιο του πρωθυπουργού Κάντιδο Μουατετέμα Ρίβας. Στη συνέχεια ανέλαβε υπουργός Προεδρίας και Γραμματέας της Προεδρίας στην κυβέρνηση που ανέλαβε στις 11 Φεβρουαρίου 2003. Από το 2006 ως τον Ιούλιο του 2008 υπήρξε πρεσβευτής της αφρικανικής χώρας στην Ισπανία. Ο Τανγκ διορίστηκε στην πρωθυπουργία από τον πρόεδρο Τεοδόρο Ομπιάνγκ Νγκέμα Μπασόνγκο στις 8 Ιουλίου του 2008, στη θέση του παραιτηθέντος Ρικάρδο Μάνγκε Ομπάμα Νφουμπέα. Στις 12 Ιανουαρίου 2010 η κυβέρνησή του παραιτήθηκε, όμως την ίδια μέρα ο Τανγκ επαναδιορίστηκε στην πρωθυπουργία από τον Ομπιάνγκ και δυο ημέρες μετά η κυβέρνησή του ανέλαβε με το ίδιο ακριβώς σχήμα. Στις 18 Μαΐου 2012 ο Τανγκ παραιτήθηκε από την πρωθυπουργία και στη θέση του ανέλαβε ο Βιθέντε Εχάτε Τόμι στις 21 Μαΐου 2012. Ο πρώην Πρωθυπουργός μετακινήθηκε στο νεοσύστατο αξίωμα του Πρώτου Αντιπροέδρου την ίδια ημέρα, με το γιο του Ομπιάνγκ, Τεοδορίν Ομπιάνγκ, να αναλαμβάνει Δεύτερος Αντιπρόεδρος. Πολυμέσα σχετικά με το θέμα στο Wikimedia Commons
Πανελλήνιο πρωτάθλημα ποδοσφαίρου ανδρών 1957-1958

Στο Πανελλήνιο Πρωτάθλημα 1957-1958 νικητής ήταν ο Ολυμπιακός Πειραιώς για 5η συνεχόμενη φορά (και 14η συνολικά) μετά από μια συναρπαστική μάχη με την Α.Ε.Κ. και τον Παναθηναϊκό. Σε σχέση με την προηγούμενη χρονιά, οι ομάδες που μετείχαν στην τελική φάση του πρωταθλήματος αυξήθηκαν κατά 2 (12 από 10) και προέκυψαν ως εξής: Πρωτάθλημα Ε.Π.Σ. Αθηνών: Οι 4 πρώτες ομάδες της κατάταξης Πρωτάθλημα Ε.Π.Σ. Πειραιώς: Οι 3 πρώτες ομάδες της κατάταξης Πρωτάθλημα Ε.Π.Σ. Μακεδονίας: Οι 3 πρώτες ομάδες της κατάταξης Περιφερειακό πρωτάθλημα: Οι 2 νικήτριες (Νοτίου και Βορείου ομίλου)Οι αγώνες της προκριματικής φάσης διεξήχθησαν από τις 22 Σεπτεμβρίου 1957 μέχρι τις 15 Ιανουαρίου 1958, ενώ της τελικής φάσης από τις 19 Ιανουαρίου μέχρι τις 23 Ιουλίου 1958. Το σύστημα βαθμολογίας ήταν: Νίκη: 3 βαθμοί - Ισοπαλία: 2 βαθμοί - Ήττα: 1 βαθμός.

 Ολυμπιακός Πειραιώς Προπονητής: Κέμενι Τίμπορ. Ποδοσφαιριστές: Βασικοί: Σάββας Θεοδωρίδης (τερμ.), Ηλίας Ρωσίδης, Θανάσης Κίνλεϊ, Μίμης Στεφανάκος, Κώστας Πολυχρονίου, Θανάσης Μπέμπης, Μπάμπης Κοτρίδης, Σωτήρης Γκαβέτσος, Φίλιππος Τσαντάκης, Ηλίας Υφαντής, Γιάννης Ιωάννου. Αναπληρωματικοί: Θέμης Μουστακλής, Σταύρος Τσώχος, Κώστας Μεσολογγίτης, Αντώνης Ποσειδών, Βασίλης Μήτσου, Βαγγέλης Καραφουλίδης, Κώστας Παπάζογλου. Σε αγώνα κατάταξης για την 3η θέση: Εθνικός Πειραιώς - Ατρόμητος Πειραιώς 1–1. Ο Εθνικός Πειραιώς προκρίθηκε λόγω καλύτερης διαφοράς τερμάτων. Σε αγώνα κατάταξης για την 3η θέση: Π.Α.Ο.Κ. - Άρης Θεσσαλονίκης 1–1. Ο Π.Α.Ο.Κ. προκρίθηκε λόγω καλύτερης διαφοράς τερμάτων. Συμμετείχαν οι πρωταθλήτριες των 7 Ενώσεων Α΄ Κατηγορίας: Ε.Π.Σ. Πατρών, Ε.Π.Σ. Ηρακλείου, Ε.Π.Σ. Αργολίδας - Κορινθίας, Ε.Π.Σ. Ευβοίας - Βοιωτίας, οι πρωταθλήτριες των οποίων αποτέλεσαν τον Νότιο Όμιλο. Ε.Π.Σ. Ανατολικής Μακεδονίας, Ε.Π.Σ. Θράκης, Ε.Π.Σ. Θεσσαλίας, οι πρωταθλήτριες των οποίων σχημάτισαν τον Βόρειο Όμιλο. Νότιος Όμιλος Βόρειος Όμιλος 1 Σε προγραμματισμένο αγώνα κατάταξης για τη δεύτερη θέση, ο Παναθηναϊκός παραιτήθηκε υπέρ της Α.Ε.Κ..2 Η Προοδευτική Νεολαία έχει μία νίκη άνευ αγώνα.3 Ο Εθνικός Πειραιώς έχει μία ήττα άνευ αγώνα και –2 βαθμούς. 1 Ο αγώνας Προοδευτική Νεολαία - Εθνικός Πειραιώς διακόπηκε στο 76' σε βάρος του Εθνικού Πειραιώς και με το αποτέλεσμα 2–0, το οποίο και παρέμεινε ως τελικό.2 Ο αγώνας Εθνικός Πειραιώς - Προοδευτική Νεολαία διακόπηκε στο 17' σε βάρος του Εθνικού Πειραιώς και με το αποτέλεσμα 1–1, για να κατακυρωθεί 2–0 υπέρ της Προοδευτικής Νεολαίας. Ο πρωταθλητής Ολυμπιακός Πειραιώς εξασφάλισε τη συμμετοχή του στο Κύπελλο Πρωταθλητριών Ευρώπης 1958-1959, από όπου όμως παραιτήθηκε όταν η κληρωτίδα ανέδειξε για αντίπαλό του την τουρκική Μπεσίκτας. Ανδρέας Μπόμης «Γκολ 2000 Ένας αιώνας ποδόσφαιρο», Εκδόσεις Πελεκάνος, Αθήνα 1999, σελίδες 260 - 264. Γ. Κουσουνέλος «Η ιστορία του ελληνικού ποδοσφαίρου 1896 - 1985», 2ος τόμος, Εκδόσεις Νικητόπουλος, Αθήνα 1985, σελίδες 225-235. Χρήστος Νεράντζης «Παγκόσμιο ποδόσφαιρο», 2ος τόμος, Εκδόσεις Νάστου, Θεσσαλονίκη 1975, σελίδες 442, 443.
Κώστας Κληρονόμος

Ο Κώστας (Κωνσταντίνος) Κληρονόμος (13 Ιανουαρίου 1940) είναι Έλληνας δικηγόρος, εφοπλιστής και πολιτικός. Διατέλεσε πρόεδρος των Μινωικών Γραμμών (Minoan Lines) και της Hellenic Seaways, δήμαρχος Ηρακλείου και ευρωβουλευτής του ΠΑΣΟΚ.

 Γεννήθηκε στις 13 Ιανουαρίου 1940 στο Ηράκλειο Κρήτης. Σπούδασε στη Νομική Σχολή του Πανεπιστημίου Αθηνών και αρχικά εργάστηκε ως δικηγόρος. Το 1971-72 δημιούργησε, ως εταιρεία λαϊκής βάσης, τις Μινωικές Γραμμές (Minoan Lines), των οποίων ανέλαβε πρόεδρος το 1975 (αφότου αγόρασε το πλοίο «Μίνως», το πρώτο της εταιρείας), θέση στην οποία παρέμεινε για περισσότερο από τριάντα χρόνια, έως το 2006, περίοδος κατά την οποία η εταιρεία εξελίχθηκε σε μεγάλη δύναμη της ελληνικής ναυτιλίας. Στη συνέχεια, υπήρξε πρόεδρος της Hellenic Seaways για τα επόμενα δώδεκα χρόνια, από το 2006 έως το 2018, οπότε συνταξιοδοτήθηκε.Ασχολήθηκε με την πολιτική ως στέλεχος της Ένωσης Κέντρου (προδικτατορικά) και του ΠΑΣΟΚ (μεταπολιτευτικά). Ανήκε πάντα στον κύκλο των ένθερμων υποστηρικτών του Ανδρέα Παπανδρέου, με τον οποίο απέκτησε και συγγένεια εξ αγχιστείας, καθώς η ανιψιά του Αλεξία Κληρονόμου παντρεύτηκε τον Νίκο Παπανδρέου, γιο του Ανδρέα.Εκλέχθηκε για πρώτη φορά δημοτικός σύμβουλος Ηρακλείου στις δημοτικές εκλογές του 1982, και αμέσως ορίστηκε πρόεδρος του Δημοτικού Συμβουλίου. Όταν τον Μάιο του 1989 ο τότε δήμαρχος Ηρακλείου Μανόλης Καρέλλης παραιτήθηκε για να τοποθετηθεί στο ευρωψηφοδέλτιο του ΠΑΣΟΚ, η δημοτική ομάδα της πλειοψηφίας εξέλεξε τον Κληρονόμο ως νέο δήμαρχο Ηρακλείου. Ο Κληρονόμος ολοκλήρωσε τη θητεία του Καρέλλη και εν συνεχεία κέρδισε νέα θητεία μετά τη νίκη του στις δημοτικές εκλογές του 1990.Στις ευρωεκλογές του 1994 τοποθετήθηκε από τον Ανδρέα Παπανδρέου σε εκλόγιμη θέση στο ευρωψηφοδέλτιο του ΠΑΣΟΚ και υπηρέτησε ως ευρωβουλευτής για την επόμενη πενταετία, μέχρι το 1999.
Τζοβάνι ντι Λορέντσο

Ο Τζοβάνι ντι Λορέντσο (ιταλικά: Giovanni Di Lorenzo) (4 Αυγούστου 1993) είναι Ιταλός επαγγελματίας ποδοσφαιριστής, ο οποίος αγωνίζεται ως δεξιός πλάγιος αμυντικός για την ΣΣΚ Νάπολι.

 Ο Ντι Λορέντσο ξεκίνησε τη σταδιοδρομία στις ακαδημίες νέων της Ρετζίνα Κάλτσιο το 2009. Στις 29 Μαΐου 2011, έκανε το επαγγελματικό του ντεμπούτο για την πρώτη ομάδα σε έναν αγώνα Σέριε Β εναντίον της Σαουόλο. Πέρασε τη σεζόν 2012–13 με δανεισμό στην ομάδα της τρίτης κατηγορίας, Κούνεο 1905, κάνοντας 27 εμφανίσεις και τραβώντας την προσοχή λόγω των πολλά υποσχόμενων επιδόσεών του. Μεταξύ 2015 και 2017, ο Ντι Λορέντσο έπαιξε για τη Ματέρα Κάλτσιο, έχοντας 58 συμμετοχές και 3 γκολ.Ο Ντι Λορέντσο εντάχθηκε στην Έμπολι τον Αύγουστο του 2017. Αφού βοήθησε την ομάδα να κερδίσει την άνοδο στη Σέριε Α, έκανε το ντεμπούτο του στην κορυφαία κατηγορία στις 19 Αυγούστου 2018 εναντίον της Κάλιαρι. Στον αγώνα του δεύτερου γύρου εναντίον της ίδιας αντιπάλου, σημείωσε το πρώτο του γκολ στη Σέριε Α. Στις 7 Ιουνίου 2019, ο Ντι Λορέντσο έκανε μεταγραφή στην ΣΣΚ Νάπολι, με κόστος 8 εκατομμυρίων ευρώ. Ο Ντι Λορέντσο έχει αγωνιστεί στις «μικρές» εθνικές Ιταλίας U20 και U21.Στις 14 Αυγούστου 2013, ο Ντι Λορέντσο έκανε το ντεμπούτο του με την Εθνική Ιταλίας Κ21 υπό την καθοδήγηση του προπονητή και του πρώην διεθνή Ιταλού ποδοσφαιριστή Λουίτζι Ντι Μπιάτζο, σε φιλικό αγώνα εναντίον της Σλοβακίας, στον οποίο η Ιταλία κέρδισε με 4-1. Έκανε το ντεμπούτο του με την Εθνική Ιταλίας ανδρών στις 15 Οκτωβρίου 2019, παίζοντας βασικός στην εκτός έδρας νίκη με 5-0 εναντίον του Λιχτενστάιν, σε έναν προκριματικό αγώνα του Ευρωπαϊκού Πρωταθλήματος του 2020.Τον Ιούνιο του 2021, συμπεριλήφθηκε στην ομάδα της Ιταλίας για το Ευρωπαϊκό Πρωτάθλημα του 2020 από τον προπονητή Ρομπέρτο Μαντσίνι. Έμπολι Σέριε Β: 2017-18 Νάπολι Κύπελλο Ιταλίας: 2019-20 Προφίλ στο Transfermarkt.com (Αγγλικά) Προφίλ Τζοβάνι ντι Λορέντσο στο Soccerway Σύνοψη καριέρας από το AIC.football.it (Γαλλικά) «Προφίλ του Τζοβάνι ντι Λορέντσο». footballdatabase.eu. Προφίλ στη Σέριε Α (ιταλικά) Προφίλ στο Calciatore (ιταλικά)
Κριστίνα Άπλγκεϊτ

H Κριστίνα Άπλγκεϊτ (αγγλικά: Christina Applegate, Λος Άντζελες, 25 Νοεμβρίου 1971) είναι Αμερικανίδα ηθοποιός. Έγινε ευρύτερα γνωστή από τη συμμετοχή της στη σειρά «Παντρεμένοι... με Παιδιά» (1987-1997) όπου υποδυόταν τη κόρη των Εντ Ο'Νιλ και Κέιτι Σαγκάλ.

 Γεννήθηκε στο Λος Άντζελες, από τον δισκογραφικό παραγωγό Μπομπ Άπλγκεϊτ και τη τραγουδίστρια Νάνσυ Πρίντι. Έχει δύο μικρότερα ετεροθαλή αδέλφια, την Αλίσα και τον Κάιλ, από το δεύτερο γάμο του πατέρα της. Έγινε γνωστή από την εφηβική της ηλικία, το 1987, από την τηλεοπτική σειρά Παντρεμένοι... με Παιδιά στον ρόλο της Κέλι Μπάντι, όπου και έπαιξε ως το 1997. Στη συνέχεια, πρωταγωνίστησε στη σειρά Jesse (1998-2000) και έλαβε υποψηφιότητα για Χρυσή Σφαίρα Α' Γυναικείου ρόλου.Το 2003 και το 2004 συμμετείχε σε δύο επεισόδια της σειρά Τα Φιλαράκια υποδυόμενη την Έιμι Γκριν και προτάθηκε για δύο Βραβεία Έμμυ καλύτερης γκεστ εμφάνισης, κερδίζοντας το ένα.Από το 2007 ως το 2009 πρωταγωνίστησε στη σειρά Samantha Who? και προτάθηκε δύο φορές για Χρυσή Σφαίρα Α' Γυναικείου ρόλου.Στον κινηματογράφο έχει παίξει σε διάφορες ταινίες, ενώ έχει δώσει τη φωνή της σε ταινίες κινουμένων σχεδίων όπως: Ο Άλβιν και η Παρέα του 2, Σαν το σκύλο με τη γάτα 2: Η εκδίκηση της Κίτι Γκαλόρ, Το βιβλίο της ζωής και Το ζευγάρωμα του αυτοκράτορα. Το 2001 παντρεύτηκε τον ηθοποιό Τζόναθον Σέιτς, από τον οποίο χώρισε τέσσερα χρόνια αργότερα. Το διαζύγιο εκδόθηκε επίσημα τον Αύγουστο του 2007. Το 2009 ξεκίνησε η σχέση της με τον μουσικό Μάρτιν ΛεΝομπλ. Αρραβωνιάστηκαν στις 14 Φεβρουαρίου 2010 και παντρεύτηκαν στις 23 Φεβρουαρίου 2013. Έχουν αποκτήσει μια κόρη, τη Σάντυ Γκρέις ΛεΝομπλ (γενν. 2011). Το 2008 διαγνώστηκε με καρκίνο του μαστού. Εξαιτίας αυτού υποβλήθηκε σε διπλή μαστεκτομή, ενώ το 2017 αφαίρεσε τις ωοθήκες και τις σάλπιγγές της. Τον Αύγουστο του 2021, ανακοίνωσε ότι διαγνώστηκε με πολλαπλή σκλήρυνση.
Προεδρικές εκλογές της Κένυας Οκτωβρίου 2017

Νέες προεδρικές εκλογές διεξήχθησαν στην Κένυα , στις 26 Οκτωβρίου 2017, έπειτα από την ακύρωση από το Ανώτατο Δικαστήριο των αποτελεσμάτων από τις προεδρικές εκλογές που διεξήχθησαν στο πλαίσιο των γενικών εκλογών του Αυγούστου του 2017.

 Γενικές εκλογές διεξήχθησαν στην Κένυα, στις 8 Αυγούστου 2017. Ο κάτοχος της προεδρίας Ουχούρου Κενυάτα ανακηρύχθηκε νικητής των προεδρικών εκλογών με ποσοστό 54,17% των ψήφων, ενώ ο κύριος αντίπαλος του Ράιλα Οντίνγκα τερμάτισε δεύτερος με 44,94% των ψήφων. Η αντιπολίτευση ισχυρίστηκε ότι είχε κερδίσει και ότι η κυβέρνηση είχε κάνει εκλογική νοθεία. Η αντιπολίτευση προσέφυγε στο Ανώτατο Δικαστήριο. Επικαλούμενο παραβίαση των τεχνικών διαδικασιών που απαιτούνταν από το σύνταγμα και το νόμο, το δικαστήριο εξέδωσε μια ετυμηγορία (με διαφορά 4-2) ότι οι εκλογές "δεν είχαν διεξαχθεί σύμφωνα με το σύνταγμα", ακυρώνοντας τα αποτελέσματα και διατάσσοντας να επαναληφθούν οι εκλογές εντός 60 ημερών. Σε τηλεοπτικό του διάγγελμα ο Κενυάτα κατήγγειλε ότι η απόφαση ισοδυναμούσε με ανατροπή της "βούλησης του λαού". Ο ίδιος, ωστόσο, δήλωσε ότι αν και ο ίδιος διαφώνησε με την απόφαση του Ανώτατου Δικαστηρίου, θα συμμορφωνόταν με αυτήν την απόφαση. Ο Ράιλα Οντίνγκα από την άλλη πλευρά χαιρέτισε την απόφαση του δικαστηρίου, λέγοντας ότι "Αυτή ήταν πράγματι μια πολύ ιστορική μέρα για το λαό της Κένυας και κατ' επέκταση για τον λαό της ηπείρου, της Αφρικής." Ο Πρόεδρος της Κένυας εκλέγεται χρησιμοποιώντας μια τροποποιημένη έκδοση του συστήματος των δύο γύρων. : Για να κερδίσει στον πρώτο γύρο, ένας υποψήφιος πρέπει να λάβει πάνω από το 50% των ψήφων σε εθνικό επίπεδο και το 25% των ψήφων σε τουλάχιστον 24 από τις 47 κομητείες της Κένυας. Στις 30 Οκτωβρίου, η εφορευτική επιτροπή (IEBC) ανακήρυξε τον Κενυάτα νικητή των εκλογών. Η προσέλευση των ψηφοφόρων ήταν στο 38,84%.
Σοφία της Σαξονίας (1587-1635)

H Σοφία (γερμ. Sofia von Sachsen von Wettin, 29 Απριλίου 1587 – 9 Δεκεμβρίου 1635) από τον Οίκο των Βέττιν ήταν κόρη του εκλέκτορα της Σαξονίας και με τον γάμο της έγινε δούκισσα της Πομερανίας.

 Ήταν η πρώτη κόρη του Χριστιανού Α΄ δούκα της Σαξονίας και της Σοφίας των Χοεντσόλερν, κόρης του Ιωάννη-Γεωργίου εκλέκτορα του Βρανδεμβούργου. Παντρεύτηκε το 1610 τον Φραγκίσκο δούκα της Πομερανίας. Δεν απέκτησαν απογόνους. Heinrich Berghaus: Landbuch des Herzogthums Pommern und des Fürstenthums Rügen, part 3, vol. 1, W. Dietze, Anklam, 1867, p. 615 (Online). Ute Essegern: Keine Totenruhe für Sophia von Sachsen in Stettin. Pommern, Sachsen und Schweden im Streit um das Erbe, In: Pommern. Zeitschrift für Kultur und Geschichte, vol. 44 (2006), issue 2, ISSN 0032-4167, p. 18–25. Christian Ernst Weiße: Neueste Geschichte des Königreichs Sachsen seit dem Prager Frieden bis auf unsere Zeiten, vol. 1, Hinrichs, Leipzig, 1808, p. 59 ff (Online). Ute Essegern: Sophia (Sophie) von Sachsen. In: de:Sächsische Biografie,
Τηλεσκόπιον

Τηλεσκόπιον (Λατινικά: Telescopium, συντομογραφία: Tel) είναι αστερισμός που σημειώθηκε πρώτη φορά το 1763 από τον Lacaille και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι νότιος αστερισμός, μερικώς ορατός από την Ελλάδα τα βράδια του Αυγούστου και του Σεπτεμβρίου, και συνορεύει με τους εξής 5 αστερισμούς: Νότιος Στέφανος και Τοξότης βόρεια, Ινδός ανατολικά, Ταώς νότια και Βωμός δυτικά. Ο LaCaille έδωσε και την εναλλακτική ονομασία Tubus Astronomicus (= Αστρονομικός Σωλήνας). Ο Γερμανός αστρονόμος Bode στο έργο του Gestirne (1805) το αποκαλεί Astronomische Fernrohr (Αστρονομικό Τηλεσκόπιο) και το σημειώνει σε διαφορετική, βορειότερη, θέση από τη σημερινή, στριμωγμένο ανάμεσα στον Τοξότη και τον Σκορπιό. Την οριστική του θέση, νοτιότερη μεν αλλά πιο εκτεταμένη, την οφείλουμε στον Βρετανό αστρονόμο Baily και στον Αμερικανό Γκουλντ. Ο αστερισμός Τηλεσκόπιον δεν πρέπει να συγχέεται με ένα μικρό βόρειο αστερισμό που δεν αναγνωρίζεται πλέον, τον Telescopium Herschelii, που δημιούργησε ο Αυστριακός αστρονόμος αββάς Μαξιμιλιανός Χελ το 1781 για να τιμήσει τον Ουίλιαμ Χέρσελ, ανάμεσα στον Λύγκα και τους Διδύμους. Εμφανίζεται για πρώτη φορά από τον Bode το 1800 και μετά στον `Ατλαντα του Αμερικανού Elijah Burritt του 1833. Αλλά ήδη από τα μέσα του 19ου αιώνα έπαψε να εμφανίζεται σε ουράνιους χάρτες και καταλόγους.

 Μόνο ο α Τηλεσκοπίου είναι φωτεινότερος του τέταρτου μεγέθους, παρ'όλα αυτά ο Γκουλντ απέδιδε στον αστερισμό 87 αστέρες μέχρι έβδομου μεγέθους. Ο α Τηλεσκοπίου έχει φαινόμενο μέγεθος 3,51 και φασματικό τύπο B3 IV. Απέχει από τη Γη περί τα 278 έτη φωτός. Ο δ1 Τηλεσκοπίου έχει φαιν.μέγεθος 4,96 και φασμ.τύπο B6 IV. Ο ε έχει φαιν.μέγεθος 4,53 και φασμ.τύπο Κ0 ΙΙΙ. Ο ζ έχει φαιν.μέγεθος 4,13 και φασμ.τύπο G8-K0III. Απέχει από τη Γη 127 έτη φωτός. Ο ι έχει φαιν.μέγεθος 4,90 και φασμ.τύπο K0 III. Ο λ έχει μέσο φαιν.μέγεθος 4,87 και φασμ.τύπο A0 V. Ο ξ έχει φαιν.μέγεθος 4,94 και φασμ.τύπο Μ1 II (λαμπρός ερυθρός γίγαντας). Ο αστέρας RR Τηλεσκοπίου, (φαιν.μεγέθους 16,5) χαρακτηρίζεται ως «αργός καινοφανής» ("slow nova"). Μία έκρηξή του σημειώθηκε το έτος 1944, οπότε έφθασε σε φαιν.μέγεθος 6,5 (μόλις ορατό με γυμνό μάτι). Το σφαιρωτό σμήνος NGC 6584 έχει φαιν.μέγεθος 9,2 και φαινόμενη διάμετρο 8΄. Ο φωτεινότερος γαλαξίας στο Τηλεσκόπιον είναι ο NGC 6868, με φαιν.μέγεθος 10,6. Τον Απρίλιο 1998 στον αμυδρό ραβδωτό σπειροειδή γαλαξία ESO 184-G82, σε απόσταση περί τα 140 εκατομμύρια έτη φωτός από τη Γη, έγινε αντιληπτός υπερκαινοφανής αστέρας που εμφάνισε την ισχυρότερη ραδιοεκπομπή που καταγράφηκε ποτέ από υπερκαινοφανή, με ταχύτητες εκτοξεύσεως υλικού που έφθαναν το 99% της ταχύτητας του φωτός. Με αυτόν πιθανώς συνδέεται η έκρηξη ακτίνων γ GRB 980425. Κατάλογος αστέρων του Τηλεσκοπίου
Perihelion

Perihelion είναι ο τίτλος του DVD του βρετανικού χαρντ ροκ συγκροτήματος Deep Purple, το οποίο βιντεοσκοπήθηκε στις 5 Ιουνίου του 2001 στο "Sunrise Theater" του Φορτ Λότερντεϊλ, στις Ηνωμένες Πολιτείες και κυκλοφόρησε στις 13 Αυγούστου του επόμενου έτους από την εταιρεία "MCY Music World Records Thames".Η συγκεκριμένη βιντεοσκόπηση είναι μία από τις τελευταίες του κιμπορντίστα Τζον Λορντ με το συγκρότημα, αφού αποχώρησε λίγους μήνες αργότερα. Αυτή ήταν η δεύτερη εμφάνιση των Deep Purple για την αμερικάνικη περιοδεία τους του 2001.Κατά την εισαγωγή του τραγουδιού "Lazy", ο Λορντ παίζει το "The Resurrection Shuffle" προς τιμήν του Τόνι Άστον. Το DVD ολοκληρώνεται με μπόνους υλικό 13 λεπτών με τίτλο "Behind The Scenes" από κάμερες που βρίσκονταν στο χώρο της συναυλίας και ένα ημίωρο βίντεο με συνεντεύξεις των μελών του συγκροτήματος.

 Woman from Tokyo (Blackmore, Gillan, Glover, Lord, Paice) Vavoom: Ted the Mechanic (Gillan, Morse, Glover, Lord, Paice) Mary Long (Blackmore, Gillan, Glover, Lord, Paice) Lazy (Blackmore, Gillan, Glover, Lord, Paice) No One Came (Blackmore, Gillan, Glover, Lord, Paice) Sometimes I Feel Like Screaming (Gillan, Morse, Glover, Lord, Paice) Fools (Blackmore, Gillan, Glover, Lord, Paice) Perfect Strangers (Blackmore, Gillan, Glover) Hey Cisco (Gillan, Morse, Glover, Lord, Paice) When a Blind Man Cries (Blackmore, Gillan, Glover, Lord, Paice) Smoke on the Water (Blackmore, Gillan, Glover, Lord, Paice) Speed King (Blackmore, Gillan, Glover, Lord, Paice) Hush (South) Highway Star (Blackmore, Gillan, Glover, Lord, Paice) Smoke on the Water - τίτλοι τέλους (Blackmore, Gillan, Glover, Lord, Paice) Behind the Scenes Interviews Το "Perihelion" ηχογραφήθηκε από τη όγδοη σειρά μελών του συγκροτήματος. Τα μέλη της ήταν τα εξής: Ίαν Γκίλαν - φωνητικά Στηβ Μορς - κιθάρα Τζον Λορντ - πλήκτρα Ρότζερ Γκλόβερ - μπάσο Ίαν Πέις - τύμπανα deep purple. perihelion dvd review - Deep-Purple.net
Κάρολος Γουσταύος του Μπάντεν-Ντούρλαχ

Ο Κάρολος-Γουσταύος, γερμ. Karl-Gustav (27 Σεπτεμβρίου 1648 - 24 Οκτωβρίου 1703) από τον Οίκο του Τσέρινγκεν ήταν πρίγκιπας (δούκας ως προς τον τίτλο μόνο) του Μπάντεν-Ντούρλαχ.

 Ήταν ο δευτερότοκος γιος του Φρειδερίκου ΣΤ΄ μαργράβου του Μπάντεν-Ντούρλαχ και της Χριστίνας-Μαγδαληνής των Βίττελσμπαχ, κόρης του Ιωάννη-Καζιμίρ κόμη του Παλατινάτου-Κλέεμπουργκ. Το 1703 απεβίωσε στο κάστρο Κάρλσμπουρκ του Ντούρλαχ σε ηλικία 55 ετών. Νυμφεύτηκε το 1677 την Άννα-Μαρία των Γουέλφων, κόρη του Αντωνίου-Ούλριχ δούκα του Μπράουνσβαϊγκ-Βόλφενμπυτελ και είχε τέκνο: Χριστίνα-Γιουλιάνα 1678-1707, παντρεύτηκε τον Ιωάννη-Γουλιέλμο Γ΄ δούκα της Σαξονίας-Άιζεναχ. Arthur Kleinschmidt (1877), "Friedrich VI.", Allgemeine Deutsche Biographie (ADB) (in German), 7, Leipzig: Duncker & Humblot, pp. 461–462
Ιορδάνης Τζαμτζής

Ο Ιορδάνης (Δάνης) Συμεών Τζαμτζής, (Μαυροβούνι Πέλλας, 2 Φεβρουαρίου 1961) είναι Έλληνας πολιτικός, πολιτικός επιστήμων, αγρότης και θεματικός Αντιπεριφερειάρχης της Π.Ε. Πέλλας από το 2019. Νωρίτερα υπηρέτησε ως βουλευτής Πέλλας της ΝΔ από το 2000 ως το 2009 και από το 2012 ως το 2014.

 Γεννήθηκε στο Μαυροβούνι της Πέλλας το 1961. Είναι πολιτικός επιστήμονας, πτυχιούχος του Τμήματος Πολιτικών Επιστημών και Δημόσιας Διοίκησης της Νομικής Σχολής του Πανεπιστημίου Αθηνών. Πριν την εκλογή του ως δήμαρχος και βουλευτής, εργάσθηκε ως ελεύθερος επαγγελματίας και αγρότης. Ασχολήθηκε με τα κοινά από πολύ μικρή ηλικία. Το 1989 σε ηλικία 28 ετών εξελέγη δήμαρχος Σκύδρας και ήταν ο νεότερος αιρετός δήμαρχος πανελλαδικά τον καιρό της εκλογής του. Δήμαρχος επανεξελέγη το 1990 και το 1994.Εξελέγη βουλευτής Πέλλας με τη Νέα Δημοκρατία το 2000 και επανεξελέγη το 2004 , το 2007 και τον Ιούνιο του 2012.Το 2012 και το 2013 τέθηκε επικεφαλής ομάδας βουλευτών της Κυβέρνησης Ν.Δ. - ΠΑΣΟΚ που πρωτοστάτησε στις διαμαρτυρίες σχετικά με το θέμα του επιδόματος θέρμανσης, καθώς και τη φορολογία των αγροτεμαχίων.Μετά τις αυτοδιοικητικές εκλογές του 2019 εξελέγη θεματικός αντιπεριφερειάρχης Πέλλας, ερχόμενος στην 1η θέση σε σταυρούς με το ψηφοδέλτιο του Απόστολου Τζιτζικώστα.
Τζεφ Στράσερ

Ο Τζεφ Στράσερ (γεννημένος στις 5 Οκτωβρίου 1974 στο Μοντόρφ-λε-Μπαιν) είναι Λουξεμβουργιανός ποδοσφαιριστής, ο οποίος είναι, αυτό τον καιρό, προπονητής της ΚΣ Φόλα Ες.

 Όντας ένας εκ των κορυφαίων αθλητών και δη ποδοσφαιριστών στην ιστορία του Λουξεμβούργου, ο Στράσερ πραγματοποίησε επιτυχημένη καριέρα σε Γαλλία και Γερμανία. Αφού αγωνίστηκε, αρχικά, με την γαλλική ΦΚ Μετς στη Λιγκ 1 μεταξύ 1993 και 1999, μετακόμισε στην γερμανική Μπουντεσλίγκα, για λογαριασμό της ΦΚ Καϊζερσλάουτερν, όπου και πέρασε τρεις σεζόν, προτού αποχωρήσει για την Μπορούσια Μενχενγκλάντμπαχ το 2002. Με τις δύο αυτές γερμανικές ομάδες, πέρασε συνολικά επτά σεζόν στην Μπουντεσλίγκα και ήταν βασικός σε καθεμία από τις επτά αυτές σεζόν, πραγματοποιώντας συνολικά 194 εμφανίσεις και πετυχαίνοντας 10 γκολ στο πρωτάθλημα. Τον Αύγουστο του 2006, πήρε μεταγραφή για την ομάδα της γαλλικής Λιγκ 2, ΡΚ Στρασμπούρ. Στις 31 Ιουλίου 2007, υπέγραψε συμβόλαιο διάρκειας δύο ετών με την ΦΚ Μετς, απ' όπου έμεινε ελεύθερος μετά την λήξη του συμβολαίου του στις 30 Ιουνίου 2009, Στις 17 Ιουλίου 2009, επέστρεψε στο Λουξεμβούργο, υπογράφοντας διετές συμβόλαιο με την ΚΣ Φόλα Ες. Παρόλα αυτά, η συγκεκριμένη μεταγραφή διήρκεσε μονάχα 17 ημέρες προτού ο Στράσερ αποχωρήσει για την ελβετική Γκρασχόπερς, υπογράφοντας μονοετές συμβόλαιο στις 15 Αυγούστου 2009. Ο Στράσερ πραγματοποίησε το ντεμπούτο του με την Εθνική ομάδα του Λουξεμβούργου σε έναν αγώνα για τα προκριματικά του Παγκοσμίου Κυπέλλου, τον Οκτώβριο του 1993, με αντίπαλο την Ελλάδα. Μέχρι τον Δεκέμβριο του 2008, είχε τον αριθμό-ρεκόρ των 88 διεθνών συμμετοχών, έχοντας πετύχει τον αριθμό των 6 τερμάτων. Αγωνίστηκε σε, συνολικά, 29 αγώνες για τα προκριματικά του Παγκοσμίου Κυπέλλου. Αποτελεί τον παίκτη με τις περισσότερες διεθνείς συμμετοχές για το Λουξεμβούργο, έχοντας ξεπεράσει το σχετικό ρεκόρ του Κάρλο Βάις, τον Νοέμβριο του 2008. Στις 17 Μαΐου 2010, προσλήφθηκε ως προπονητής της ομάδας νέων της ΚΣ Φόλα Ες. Στις 4 Δεκεμβρίου 2010, προωθήθηκε στην πρώτη ομάδα της Φόλα Ες, μαζί με τον Σιρίλ Σερετζούμ. Στατιστικά Καριέρας - National Football Teams
1771 Μάκοβερ

Ο Μάκοβερ (Makover) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,10. Ανακαλύφθηκε το 1968 από τη Σοβιετική αστρονόμο Λιουντμίλα Ιβάνοβνα Τσερνίχ, η οποία παρατηρούσε από το Ναουτσνί της Κριμαίας.

 Η μέση διάμετρος του Μάκοβερ εκτιμάται σε 56,72 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0501. Δεν είναι γνωστό αν και με ποια περίοδο περιστρέφεται ο Μάκοβερ γύρω από τον εαυτό του. Τροχιά από το JPL (Java) / Εφημερίδα